*Հավելված*

*ՀՀ Վայոց ձորի մարզի Եղեգիս համայնքի ավագանու*

 *2022 թվականի հուլիսի 15-ի
թիվ 84 Ն որոշման*

***Կ Ա Ն Ո Ն Ն Ե Ր***

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՎԱՅՈՑ ՁՈՐԻ ՄԱՐԶԻ ԵՂԵԳԻՍ ՀԱՄԱՅՆՔԻ ՎԱՐՉԱԿԱՆ ՏԱՐԱԾՔՈՒՄ ՏԵԽՆԻԿԱԿԱՆ ԵՎ ՀԱՏՈՒԿ ՆՇԱՆԱԿՈՒԹՅԱՆ ՀՐԱՎԱՌՈՒԹՅԱՆ ԻՐԱԿԱՆԱՑՄԱՆ ՊԱՀԱՆՋՆԵՐԸ ԵՎ ՊԱՅՄԱՆՆԵՐԸ ՍԱՀՄԱՆԵԼՈՒ ՄԱՍԻՆ**

1. Սույն կանոններով սահմանվում են Վայոց ձորի մարզի Եղեգիս համայնքի վարչական տարածքում գտնվող բոլոր տեսակի իրավաբանական անձանց, անհատ ձեռնարկատերերի **և քաղաքացիների** կողմից տեխնիկական և հատուկ նշանակության հրավառության իրականացման պահանջների և պայմանների իրականացման  **կարգը:**

2. Հրդեհային անվտանգությունն ապահովելու համար պետական կառավարման և տեղական ինքնակառավարման մարմինները, կազմակերպությունները և քաղաքացիները ղեկավարվում են «Հրդեհային անվտանգության մասին» Հայաստանի Հանրապետության օրենքով, սույն կանոններով և հրդեհային անվտանգության նորմատիվ փաստաթղթերով:

 3. Սույն կանոններում օգտագործվում են հետևյալ հիմնական հասկացությունները`

*1) «Ա», «Բ», «Վ», «Գ», «Դ»* *արտադրության կարգեր*՝ ըստ դասակարգման շենքեր, սենքեր և բաց տեխնոլոգիական սարքավորումներ, որոնց տեխնոլոգիական գործընթացներից կախված կարող են շրջանառվել կամ գտնվում են պայթյունահրդեհավտանգ և հրդեհավտանգ նյութեր՝ համաձայն հավելված 1-ի.

*2) այրվող նյութ*` ինքնուրույն, կրակի աղբյուրի հեռացումից հետո այրվող նյութ.

*3) անվտանգության գոտի*` տեղամաս, որտեղ հրդեհի վտանգավոր գործոնները չեն ազդում մարդկանց վրա.

*4) բարձր հրդեհավտանգություն*` իրավիճակ, երբ առկա նյութերը ունակ են առանց նախօրոք տաքացնելու բռնկվել նվազ կալորիական ջերմային աղբյուրի կարճատև ազդեցությունից.

*5) դյուրավառ հեղուկ*` բաց անոթում 610 C-ից ցածր բռնկման ջերմաստիճան ունեցող հեղուկ.

*6) դյուրավառ, պայթյունավտանգ փոշի*` հեշտ այրվող, նպաստավոր պայմաններում պայթյունի հատկություն ունեցող փոշի.

*7) հակահրդեհային միջտարածություն*` շինությունից դեպի հարևան շինություններ կրակի տարածումը կանխարգելելու նպատակով նախատեսված տարածություն.

*8) հակահրդեհային պատնեշ*՝ շենքի ծավալը հակահրդեհային հատվածամասերի բաժանող, շենքում և սենքում հրդեհի ու այրման արգասիքների տարածումը խոչընդոտող և համապատասխան հրակայունության սահման ունեցող պատեր, միջնորմներ, ծածկեր, բացվածքների հրակայուն լցվածքներ, նախամուտք անցախուցեր.

*9) շենքի հրակայունության աստիճան*` կառուցատարրերի կրող ունակությունների, ամբողջականության և ջերմամեկուսացման պահպանման չափանիշ.

*10) պայթյունահրդեհավտանգ*` ջրի, օդի, թթվածնի կամ միմյանց հետ շփվելիս պայթելու և այրվելու ունակ նյութեր.

*11) պայթյունավտանգ*` պայթյունի վտանգ առաջացնելու, առանց օդի, թթվածնի մասնակցության պայթյունի ունակություն.

*12) հրագործական արտադրատեսակ*՝ սարքվածք, որը նախատեսված է հրագործական բաղադրության այրման (պայթյունի) միջոցով էֆեկտ ստանալու համար.

*13) վառողունակ`* այրունակ, այրվելու ունակություն ունեցող.

*14) 3-րդ տիպի սանդղահարթակ*՝ արտաքին բաց սանդուղքի սանդղահարթակ.

*15) հրդեհաշիջման և հրդեհի ազդանշանման ինքնաշխատ կայանքներ (ՀՀԱԻԿ)*` նախատեսված են հրդեհաշիջման և հրդեհի վայրի հայտնաբերման համար.

*16) հրդեհի տագնապի ազդարարման ինքնաշխատ համակարգ (ՀՏԱԻՀ)*` նախատեսված է հրդեհի տագնապի ազդարարման համար.

*17) հրդեհի տագնապի ազդանշանի փոխանցման ինքնաշխատ համակարգ (ՀՏԱՓԻՀ)*` նախատեսված է հրդեհի տագնապի ազդանշանը օբյեկտից կապի որևէ հնարավոր միջոցով լիազոր մարմնին հաղորդման համար.

*18) լիազոր մարմին`* Հայաստանի Հանրապետության տարածքային կառավարման և արտակարգ իրավիճակների նախարարություն.

*19) օբյեկտի ղեկավար`* պետական կառավարման և տեղական ինքնակառավարման մարմինների ղեկավարներ, պետական ոչ առևտրային կազմակերպությունների, պետական հիմնարկների և հարյուր տոկոս պետական մասնակցությամբ իրավաբանական անձանց ղեկավարներ, առևտրային կազմակերպությունների սեփականատերեր, հասարակական և բարեգործական կազմակերպությունների հիմնադիրներ, ֆիզիկական անձ:

4. «Տեղական ինքնակառավարման մասին» Հայաստանի Հանրապետության օրենքի 18-րդ հոդվածի 1-ին մասի 41․1-րդ կետի և Հայաստանի Հանրապետության տարածքային կառավարման և արտակարգ իրավիճակների նախարարի 18/06/2015թ.-ի թիվ 595-Ն հրամանի համաձայն սահմանել, որ՝

հրագործական արտադրատեսակները (այսուհետ` ՀԱՏ)՝ ըստ նշանակության և օգտագործման պայմանների բաժանվում են երկու խմբի.

1) բնակչությանը ազատ վաճառվող կենցաղային նշանակության ՀԱՏ-եր, որոնց հետ վարվելը չի պահանջում հատուկ գիտելիքներ ու հմտություն և, ճշտությամբ կատարելով դրանց փաթեթավորման վրայի գրված օգտագործման կարգը, ապահովվում է մարդկանց և շրջակա միջավայրի անվտանգությունը,

2) տեխնիկական և հատուկ նշանակության ՀԱՏ-եր, որոնց հետ վարվելը պահանջում է հատուկ գիտելիքներ և հմտություն, կատարողների (օգտագործողների) համապատասխան որակավորում և տեխնիկական սարքավորման համար որոշակի պայմանների ապահովում:

5.ՀԱՏ-երի շրջանառության ժամանակ հրդեհային անվտանգության հիմնական պահանջներն են՝

1) մանրածախ վաճառքի են թույլատրվում միայն կենցաղային նշանակության ՀԱՏ-ը,

2) իրացվող բոլոր ՀԱՏ-ը պետք է ունենան սահմանված նմուշի անվտանգության արտոնագիր,

3) ՀԱՏ-ի մանրածախ վաճառքը թույլատրվում է միայն մասնագիտացված խանութներում կամ խանութների վերին հարկերում տեղաբաշխված հատուկ բաժիններում,

4) ՀԱՏ-ի վաճառքի բաժինները պետք է ապահովված լինեն նորմատիվային քանակով սկզբնական հրդեհաշիջման միջոցներով (ոչ պակաս, քան երկու կրակմարիչներով),

5) ՀԱՏ-ի իրացման տեղերում թույլատրվում է պահել մեկ կոմպլեկտ բացված փաթեթավորում (արկղ),

6) չի թույլատրվում ՀԱՏ-ի վաճառքի առանձին բաժինները տեղակայել ելքերից, աստիճանավանդակներից 4 մետրից մոտ, նախամուտքերում և տարահանման ճանապարհներին:

6. Յուրաքանչյուր ՀԱՏ-ի համար պետք է ներկայացվի օգտագործման հրահանգ հայերեն լեզվով, որը պետք է լինի ընթեռնելի և պարունակի՝

1) օգտագործման և վարվելու սահմանափակումների պայմանները,

2) անվտանգ նախապատրաստման, թողարկման և խոտանման (անհրաժեշտության դեպքում) եղանակները,

3) պիտանելիության և պահման ժամկետները, ինչպես նաև պատրաստման ամսաթիվը,

4) ապրանքի վտանգավորության մասին նախազգուշացում,

5) արտադրողի տվյալները,

6) այլ տեղեկություններ, կապված արտադրատեսակի առանձնահատկությունների հետ:

7.ՀԱՏ-ի օգտագործումից առաջ հարկավոր է՝

1) նախապես որոշել (ընտրել) հրավառություն անցկացնելու վայրը, տարածքի չափերը պետք է համապատասխանեն արտադրատեսակի վրա նշված վտանգավոր տարածքի մաքսիմալ չափերին, տարածքում չպետք է լինեն ծառեր, էլեկտրահաղորդման լարեր և այլ օդային արգելքներ,

2) չթույլատրել հրավառության անցկացումը ուժեղ քամու և անձրևի պայմաններում,

3) արտադրատեսակը ամուր ամրացնել թողարկման տեղում՝ համաձայն օգտագործման կանոնների:

8. ՀԱՏ-ի հետ շփվելիս չի թույլատրվում`

1) օգտագործումից առաջ և հետո արտադրատեսակները կազմաքանդել կամ փոխել կոնստրուկտիվ ձևը,

2) 18 տարեկանը չլրացած անձանց կողմից օգտագործելը,

3) արտադրատեսակների մոտ ծխելը,

4) արտադրատեսակները մեխանիկական ազդեցության ենթարկելը,

5) արտադրատեսակները գցելը և նրանցով հարվածելը,

6) արտադրատեսակները կրակի մեջ նետելը,

7) ՀԱՏ-ը օգտագործել շինություններում (բացառությամբ բենգալյան կրակների և տորթերի համար նախատեսված մոմերի),

8) գործարկված ՀԱՏ-ը պահել ձեռքում (բացառությամբ բենգալյան կրակների և տորթերի համար նախատեսված մոմերի):

9. Հատուկ նշանակության ՀԱՏ-ի օգտագործումը չի թույլատրվում՝

1) ցանկացած տիպի շենքերում, շինություններում և կառույցներում,

2) պայթյունահրդեհավտանգ օբյեկտների տարածքներում, գազատար և նավթատար խողովակաշարերի, ինչպես նաև բարձր լարման էլեկտրահաղորդալարերի մոտակա տարածքներում,

3) տանիքներում, պատշգամբներում, շենքերի ճակատների ելուստային մասերում,

4) բեմահարթակներում, մարզադաշտերում և այլ մարզական կառույցներում,

5) կամուրջների վրա, ճամփաբաժաններին, տրանսպորտային մայրուղիներում, երկաթգծի հանգույցներում, հակահրդեհային անբավարար վիճակում գտնվող տարածքներում,

6) միտինգների, ցույցերի և քայլերթերի ժամանակ:

10. ՀԱՏ-ի խոտանման ժամանակ պետք է կատարվեն հետևյալ գործողությունները՝

1) եթե պատրույգը հանգել կամ այրվել է և արտադրատեսակը չի գործարկվել, ապա հարկավոր է սպասել 10 րոպե ու համոզվել, որ այն այլևս չի գործարկվի, նոր մոտենալ սարքին,

2) հավաքել և վերացնել չգործարկված ՀԱՏ-ը: Դրանք վերացնում են 24 ժամ պահելով ջրի մեջ, այնուհետև կարելի է նետել կենցաղային աղբի մեջ,

3) ՀԱՏ-ի ոչնչացումը խարույկի (կրակի) միջոցով չի թույլատրվում:

 11. ՀԱՏ-ը պահվում են հատուկ պահոցներում կամ այդ նպատակի համար նախատեսված այլ շինություններում, որոնց պատերը ունեն 2.5 ժամ հրակայունության աստիճան, արկղերում կամ երկաթյա պահարաններում, որոնց պատերի հաստությունը 3մմ-ից ոչ պակաս է:

 12.ՀԱՏ-ի պահոցները պետք է մեկուսացված լինեն ծառայողական սենյակներից և մուտքի դուռը պետք է ունենա 45 րոպե հրակայունության աստիճան:

 13.Չի թույլատվում ՀԱՏ-ը պահել առևտրային սրահներում, տարահանման ճանապարհներին, հանդիսարանային դահլիճներում, մարզադաշտերի սենքերում և տրիբունաներում, մշակույթի և հանգստի զբոսայգիներում, մարդկանց մեծ կուտակումներով վայրերում:

14. ՀԱՏ-ի պահոցները չի կարելի տեղակայել նկուղային հարկերում:

15. ՀԱՏ-ի պահոցները պետք է ունենան շանթարգելներ:

16.Տեխնիկական և հատուկ նշանակության հրավառության իրականացման պահանջների և պայմանների իրականացման **կարգին** վերաբերվող այն նորմերը, որոնք սահմանված չեն սույն իրավական ակտով, կարգավորվում են Հայաստանի Հանրապետության այլ իրավական ակտերով:

17. Սույն կանոնների խախտումն առաջացնում է պատասխանատվություն` Հայաստանի Հանրապետության օրենսդրությամբ սահմանված կարգով:

*ՀԱՄԱՅՆՔԻ ՂԵԿԱՎԱՐ՝ Ա. ՍՏԵՓԱՆՅԱՆ*